钦定古今图书集成/明伦汇编/氏族典/第095卷 > 苏瓌
## 钦定古今图书集成/明伦汇编/氏族典/第095卷 > 苏瓌

按《唐书苏瓌传》：“瓌字昌容，雍州武功人，隋尚书仆射
威之曾孙。擢进士第，补恒州参军，历朗、歙二州刺史。
久之，转扬州大都督府长史，徙同州刺史。神龙初，入
为尚书右丞，再迁户部尚书，拜侍中。中宗复政，郑普
思以妖幻相煽，訹为乱，瓌捕系穷讯，普思妻以左道
得幸韦后，有诏勿治。瓌廷争不可，帝犹依违。司直范”
献忠瓌使按普思者，进曰：“瓌为大臣，不能前诛逆竖
而报天子，罪大矣，臣请先斩瓌。”于是仆射魏元忠顿
首曰：“瓌长者，用刑不枉。”帝不得已，流普思于儋州。累
拜尚书右仆射、同中书门下三品，进封许国公。睿宗
即位，进左仆射。景云元年卒，谥曰文贞。